***Kral*** je druhý štúdiový album slovenského rapera a člena skupiny Kontrafakt Patrika Vrbovského, známeho pod umeleckým menom Rytmus. Bol vydaný 30. novembra 2009 vo vydavateľstvách Tvoj Tatko Records a EMI. Na albume sa nachádzajú hostia Ego, Tomi Popovič, Tina a Igor Kmeťo a producenti DJ Wich, DJ Premier, DJ Mad Skill, Kajmir Royale, Tomi Popovič, Hajtkovič a Igor Kmeťo. Nahrávalo sa v Gitano Records u Igora Kmeťa mladšieho.

Album sa v roku 2009 stal najpredávanejším na Slovensku a do konca roka 2011 bolo z neho predaných viac ako 30 000 kópii.

Pozadie vzniku a nahrávanie
---------------------------

Po Rytmusovom komerčne aj kriticky úspešnom debutovom albume *Bengoro* a druhom albume jeho skupiny Kontrafakt sa *Kral* stal jedným z najočakávanejších albumov roku 2009. Väčšina albumu bola nahrávaná v roku 2009 v štúdio Gitano records pod dohľadom Igora Kmeťa mladšieho. Výkonnú produkciu albumu mal na starosti sám Rytmus a DJ Anys, ďalší člen Kontrafaktu. Jediný rapujúci hosť na albume je Ego, okrem neho sa na albume objavili aj speváci Tina, Igor Kmeťo a v skladbe "Jediný" sa objavil aj DJ Premier.

O produkcie sa podľa pôvodných Rytmusovych vyhlásení mali postarať iba producenti mimo Slovenska a Česka.[chýba zdroj] V skutočnosti sa tak nestalo a produkcie na albume robili Tomi Popovič, Igor Kmeťo a Hajtkovič (Slovensko), DJ Wich (Česko), DJ Mad Skill (Nemec v tom čase žijúci v Česku), DJ Premier a Kajmir Royale (obaja z USA).

Kompozícia
----------

### Hudobná štruktúra

Po hudobnej stránke možno na albume sledovať odklon od predošlej Rytmusovej tvorby; objavuje sa tu jemnejší hip-hopový zvuk a skladby, ktorých hudobné podklady obsahujú prvky R&B alebo popu. Album obsahuje aj minimalistické skladby ako "Salalaj". Dobre odráža súdobé trendy v svetovom hip-hope a R&B. Napriek tomu obsahuje aj skladbu s klasickým hip-hopovým zvukom "Jediný", ktorú produkoval DJ Premier a v rámci albumu sa od ostatných hudobne výrazne odlišuje.

### Lyrika a prejav

Témy na albume sú rôznorodé. Sú tu skladby o Rytmusovej sláve, otcovi, nádeji, spoločnosti, smútku, zlatokopkách, láske a o vlastnej pozícii na hudobnej scéne. Album obsahuje aj typické Rytmusove prejavy v skladbách "Nigdy sa nezavďačíš" a "Salalaj", ktoré pripomínajú staršie vtipno-ironické skladby od Kontrafaktu. Texty obsahujú oveľa menej vulgarizmov ako jeho debut a skladby sú oveľa prijateľnejšie pre rádiá ako jeho predošlá tvorba. V niektorých je použitý efekt Auto-tune, cez ktorý Rytmus spieval. Titulná skladba "Kral" je o Bohu a názov albumu tým pádom je akýmsi dvojzmyslom.

Single a videoklipy
-------------------

Prvé videá k albumu boli dva miniklipy k skladbám "Na toto som čakal" a "Nigdy sa nezavďačíš", oba vydané cez jeseň roku 2009, pred vydaním samotného albumu.

Prvý plnohodnotný videoklip bol natočený ku skladbe "Verejný nepriateľ", ktorého rozpočet sa vyšplhal na sumu takmer 191 000 €. Vo videu boli použité rôzne efekty hlavne na zábery zničenej Bratislavy. V klipe sa objavil aj raper Ego, ktorý v ňom hral rolu bezdomovca. Bol dokončený začiatkom roka 2010 a premiéra bola 8. februára na československej MTV. Ako singel bola skladba do rádií nasadená ešte koncom roka 2009. Jej najvyššia priečka bola 76. v najhranejších skladbách v slovenských rádiách, v jednom týždni získala aj 19. miesto v rámci domácej tvorby. V Česku sa umiestnila iba v rebríčku mobilných zvonení, kde obsadila 28. miesto.

Na konci februára Rytmus nakrúcal s Imagine Vision (pracovali aj na klipe "Verejný nepriateľ") v Las Vegas materiál k videoklipu na ďalší singel „Sága pokračuje", ktorý mal začiatkom mája premiéru.

V apríli 2010 sa začalo pracovať na klipe ku skladbe "Zlatokopky", v júni boli na internete zverejnené prvé správy. V klipe sa objavila aj Agáta Hanychová v úlohe zlatokopky a raper Ego si zahral čašníka. Premiéru mal 4. augusta v bratislavskom klube BeAbout. Klip sa objavil na internete 5. augusta o 0:01, stal sa najrýchlejšie sledovaným slovenským videom na youtube.com. Skladba bola nasadená aj do českých a slovenských rádií, kde zaznamenala úspech v podobe 25. miesta v českých rádiách, v rámci domácej tvorby obsadila prvú priečku. V slovenských rádiách sa umiestnila na 26. mieste a na 3. mieste v rámci domácej tvorby.

V septembri 2010 Rytmus vyhodnotil súťaž o najlepší klip ku skladbe "Musíš mať nádej" a vybral víťazný, ktorý sa stal jej oficiálnym klipom.

V apríli sa objavila správa, že cez májový festival Hip Hop Jam by mal spolu s DJ Premierom pracovať na klipe k skladbe „Jediný". Videoklip mal premiéru 26. decembra 2010. V ten istý deň bol vydaný aj videoklip ku skladbe "Všetko má svoj konec". Skladba "Všetko má svoj konec" bola tiež nasadená do rádií, kde jej najvyššia pozícia v slovenskej TOP 100 bola na 61. mieste a 10. v rámci slovenskej tvorby. V českej TOP 100 sa umiestnila na 48. mieste a na 6. mieste v rámci domácej tvorby. Skladba bola podporená v slovenskej súťaži Miss 2010 v apríli 2010, kde vystúpil spolu s Tinou a Egom, ktorí v nej hosťovali. Taktiež vystupoval aj na českej Miss.

Americký raper Nironic vložil do hudobného podkladu skladby "Salalaj" svoj vlastný text a takto upravená skladba sa volá "Hit Me On My Mobile".

Prijatie
--------

### Predaj

Album za jeden deň získal platinový status za viac než 6 000 predaných kópii. V roku 2009 sa ho predalo 11 868 kusov a získal cenu SOZY za najpredávanejší album v roku 2009. 24. februára 2010 bolo predaných 17 152 kópii, v apríli 2010 viac ako 20 000. Ku koncu roka 2011 bolo z albumu predaných 30 000 kópii. V Česku sa album umiestnil prvý týždeň na 8. mieste najpredávanejších albumov. Jeho najvyššou pozíciou bolo 5. miesto, ktoré dosiahol v piatom týždni predaja.

Zoznam skladieb
---------------

| # | Názov | Producent | Hosť | Dĺžka | Sample |
| --- | --- | --- | --- | --- | --- |
| 1 | „Prológ" | Tomi Popovič |  | 1:08 |  |
| 2 | „Sága Pokračuje" | DJ Mad Skill | Igor Kmeťo | 3:46 |  |
| 3 | „Musíš Mať Nádej" | DJ Wich | Tina | 3:47 |  |
| 4 | „Verejný Nepriateľ" | Kajmir Royale |  | 4:10 |  |
| 5 | „Zlatokopky" | Kajmir Royale & Igor Kmeťo |  | 3:30 |  |
| 6 | „Na Toto Som Čakal" | Kajmir Royale | Ego | 4:08 | Heart - „What About Love" |
| 7 | „Interlude. Čo Bolo Pred Tebou" | DJ Mad Skill |  | 0:40 |  |
| 8 | „Kral" | DJ Mad Skill |  | 3:55 |  |
| 9 | „Nigdy sa Nezavďačíš" | DJ Wich |  | 3:22 |  |
| 10 | „Daj mi Ešte Jednu Šancu" | Tomi Popovič |  | 4:19 |  |
| 11 | „Salalaj" | DJ Mad Skill | Ego | 4:01 |  |
| 12 | „Rázny Básnik 2" | Hajtkovič |  | 3:13 |  |
| 13 | „Interlude. Stále Dúfam" | Tomi Popovič |  | 1:20 |  |
| 14 | „List Otcovi" | Tomi Popovič | Igor Kmeťo | 5:26 |  |
| 15 | „Jediný" | DJ Premier | DJ Premier | 2:53 |  |
| 16 | „Všetko má Svoj Konec" | DJ Mad Skill | Tina & Ego | 5:16 |  |
| 17 | „Epilóg" | Tomi Popovič |  | 1:31 |  |

Výroba albumu
-------------

* Patrik "Rytmus" Vrbovský – rap, spev, výkonná produkcia
* Ondrej "Anys" Beňačka - výkonná produkcia
* Michal "Ego" Straka - rap
* Branislav Šimončík - fotografie
* Shishma - dizajn obalu
* Tomi Popovič - hudobná produkcia
* Igor Kmeťo - hudobná produkcia, spev
* Martina "Tina" Csillagová - spev
* Saša "Sash" Okálová - texty
* Kajmir Royale - hudobná produkcia
* Mad Skill - hudobná produkcia
* Tomáš "DJ Wich" Pechlák - hudobná produkcia
* Hajtkovič - hudobná produkcia
* Christopher "DJ Premier" Martin - hudobná produkcia, scratch, hlasy

Rebríčky a ocenenia
-------------------

### Umiestnenie v rebríčkoch

| Rebríček | Najvyššiapozícia |
| --- | --- |
| CZ Top 50 albumy | 5 |

### Certifikácie

| Krajina | Ocenenie |
| --- | --- |
| Slovensko | Platinové |

Referencie
----------

1. ↑   *Rytmus vydáva druhý sólový album s názvom Král* [online]. webnoviny.sk. Dostupné online.
2. ↑   *Rytmus – fenomenálny Fenomén?* [online]. music.server.sk, [cit. 2012-07-10]. Dostupné online. Archivované 2012-02-24 z originálu.
3. ↑   *Česko-slovenská premiéra klipu Rytmus - "Verejný nepriatel" na MTV! | MAFIA RECORDS* [online]. web.archive.org, 2014-02-22, [cit. 2019-01-06]. Dostupné online. Archivované 2014-02-22 z originálu.
4. ↑   *Rytmusov nový klip už v pondelok na MTV.* [online]. infinitimusic.eu, [cit. 2010-04-22]. Dostupné online. Archivované 2010-02-09 z originálu.
5. ↑   *�NS IFPI* [online]. www.ifpicr.cz, [cit. 2019-01-06]. Dostupné online.
6. ↑   *Sága pokračuje v Las Vegas* [online]. t-musiccity.sk. Dostupné online. [nefunkčný odkaz]
7. ↑   *HOT! Rytmus má nový klip "Sága pokračuje"!* [online]. infinitimusic.eu, [cit. 2010-05-07]. Dostupné online. Archivované 2010-05-10 z originálu.
8. ↑   *Rytmus / nový videoklip Zlatokopky / Agáta Hanychová?* [online]. mafiarecords.cz. Dostupné online.
9. ↑   *Rytmus s klipom Zlatokopky už v stredu! Aké bolo natáčanie?!* [online]. infinitimusic.eu. Dostupné online. [nefunkčný odkaz]
10. ↑    [online]. infinitimusic.eu. Dostupné online. [nefunkčný odkaz]
11. ↑   *Natoč Rytmusovi oficiálny videoklip a vyhraj 1500€!* [online]. t-musiccity.eu, [cit. 2010-09-18]. Dostupné online. Archivované 2010-09-13 z originálu.
12. ↑   *DJ Premier a Rytmus budú točiť klip ku skladbe Jediný...* [online]. 90bpm.sk. Dostupné online.
13. ↑   *SNS IFPI* [online]. www.ifpicr.cz, [cit. 2019-01-06]. Dostupné online.
14. ↑   *SNS IFPI* [online]. www.ifpicr.cz, [cit. 2019-01-06]. Dostupné online.
15. ↑   *�NS IFPI* [online]. www.ifpicr.cz, [cit. 2019-01-06]. Dostupné online.
16. ↑   *Rytmus objíždí všechny soutěže Miss, stále boří hranice* [online]. mafiarecords.cz. Dostupné online.
17. ↑   *Nironic a jeho verzia na Rytmusov "Salalaj"!* [online]. infinitimusic.eu. Dostupné online. [nefunkčný odkaz]
18. ↑   *Rytmusov album Kral platinový za jeden deň* [online]. 90bpm.sk, 2.12.2009. Dostupné online.
19. ↑   *Najpredávanejší album za rok 2009 má Rytmus!* [online]. facebook.com/Rytmusjepan. Dostupné online.
20. ↑   *Koľko predal Rytmus? Máme presné čísla!* [online]. infinitimusic.eu, 24.2.2010. Dostupné online. [nefunkčný odkaz]
21. ↑   *Hot! Rytmus a DJ Premier idú natáčať klip.* [online]. infinitimusic.eu. Dostupné online. [nefunkčný odkaz]
22. ↑   *Rytmus vydáva očakávaný album Fenomén* [online]. hudba.zoznam.sk. Dostupné online.
23. ↑   *�NS IFPI* [online]. www.ifpicr.cz, [cit. 2019-01-06]. Dostupné online.

Externé odkazy
--------------

* youtube.com - klip „Verejný nepriateľ"
* youtube.com - klip „Sága pokračuje"
* youtube.com - klip „Jediný"
* youtube.com - klip „Všetko má Svoj Konec"